33. schôdza NR SR - 8.deň - A. dopoludnia
Dátum: 2014-03-28
Poslanec: Mikloško, Jozef (KDH)
Druh vystúpenia: Vystúpenie v rozprave

84. Ďakujem. Pán predseda, kolegyne, kolegovia, dovoľte pár prevzaných slov k tejto téme. Začnem snáď troška nie celkom politicky korektným vtipom, ktorý koloval tu za totality, by som povedal, tak nešírte ho ďalej, aby ma veľmi nekritizovali. Ale na zápalkách bolo raz napísané, ak sa pamätáte, že "požiare často zapríčiňujú deti, ktoré obyčajne vzniknú nedopatrením". No, neviem, či to je vtipné, ale také zápalky som raz doma mal, dávno, dávno. Druhá poznámka je troška vážnejšia. Včera som dostal mail, kde pán Max Kašparů, psychiater, neviem, či to poznáte, povedal mladým ľuďom, je to trošička nie celkom k tejto téme, ale je to k tejto téme. Povedal: "Vážení, máte perfektnú antikoncepciu, mladí ľudia, máte dostupnosť sexuálneho vyžitia, máte striedavú starostlivosť po rozvode, máte možnosť likvidácie tehotenstiev, máte garantované ľudské práva a občianske slobody, máte domov v zjednotenej Európe, máte možnosť registrovaného partnerstva", a to sa týka Čiech, je to z Čiech písané, "máte šancu voľného cestovania, neobmedzenú voľbu zábavy, mäkké tresty za delikty, 100 televíznych kanálov" a tak ďalej a tak ďalej. "Vaši predkovia nič z toho nemali. Tak prečo mi plníte psychiatrickú ordináciu, utekáte k drogám a páchate sebevraždy?" To povedal Max Kašparů, iste ho poznáte, psychiater, spisovateľ. K téme. Nechcem nijako bagatelizovať snahu navrhovateľov, je to vážna téma a chápem aj, prečo to dali. Samozrejme, aj v zákone vidím niektoré nedotiahnutosti, napríklad od ktorého veku to môže platiť. U Rómov, viete, že sa rodí veľmi, veľmi skoro. Možnože aj horná hranica nejaká nutná bola povedať, pretože by z toho možno naozaj bol by len biznis. Nutnosť pravidelných lekárskych vyšetrení je práve v tejto skupine obyvateľstva dosť zložitá, prídu, neprídu a, samozrejme, to sú ďalšie náklady. Hovorili ste, že to platia poisťovne, no ale sú to ďalšie náklady, ktoré sa tam asi nespomínajú. Hovorí sa, že to štátny rozpočet zaťaží. Nepáči sa mi celkom poznámka pána poslanca Kaníka, že rodiny poslancov si to môžu dovoliť. Toto je trošička také naozaj nekorektné tvrdenie. Sú aj metódy, ktoré nesúvisia s chémiou, Ogino-Knaus, hlienová metóda, teplotná metóda a tak ďalej a tak ďalej. Ja mám päť detí a v podstate neviem, čo to je antikoncepcia, no a keby bolo šieste, nič by sa tiež nestalo. Poisťovňa platí veľa zbytočných vecí, to si myslím, a zas neplatí dosť aj dôležitých úkonov, mal by tam byť aj poriadok, nie čo sa týka v zmluvných dohadovaniach, vždy sa s tým zdržuje, otáľa. Idete k lekárovi, povie, nemám zmluvu a tak ďalej, čiže v tom je veľký neporiadok a myslím si, že práve pri privátnych poisťovniach, ale to tiež sem asi nepatrí. No a teraz to, čo ma tak podráždilo a začo nebudem za tento zákon, prepáčte, že to poviem, no, podráždila ma dôvodová správa. Keby sa sústredila len na tému, vysvetlenie nejakých štatistík a tak ďalej, tak v poriadku, neni sú tu len veriaci v tejto krajine, ale pletú do toho niečo celkom iné a to už je tzv. gender filozofia, ktorú proste nechcem teraz ani spochybňovať, ani nič. Ale odvolávajúc sa napríklad na čl. 21 Všeobecného odporučenia Výboru pre odstránenie diskriminácie žien, kde sa pod plánovaním rodiny rozumie, to je presne citované z dôvodovej správy, "zaručená sexuálna výchova," no. Tak aj my sme za to, ale nie podľa pani Pietruchovej, ktorá stále ešte na tom ministerstve sedí. Ďalej sa požaduje "dostupnosť služieb pre plánovanie rodiny". Tak tiež vieme, že jak sa takéto služby zabezpečujú a čo sa pod tým myslí. "Dostupnosť bezpečných a spoľahlivých antikoncepčných metód." Tak lekári neraz hovoria, že hormonálna antikoncepcia pre mladých je svinstvo, že chemická antikoncepcia tiež je neprebádaná, prináša toto, toto, nechcem o tom hovoriť, ale je o tom veľa dokumentácie. Ďalej "požaduje voľné a dostupné a primerané opatrenia pre dobrovoľnú reguláciu fertility v záujme zdravia a kvality života všetkých členov rodiny". Tak takéto zdôvodnenie podľa čl. 21 a tak ďalej je, sa mi zdá, tam platí všetko proste, tam patrí všetko. Čiže nemuseli sa zakrývať Všeobecnou deklaráciou OSN, čl. 21. Tam ďalej sa zakrývajú odvolania na Káhiru. Pamätáte sa, je dneska, tento rok je 20 rokov, čo tu bola Káhira, kde sa to slovo reprodukčné zdravie a zdravie neviem aké ešte veľa spomínalo, nie celkom tam prešlo, potom došiel Peking o ženách, zase sa k tomu vracalo a stále sa k tomuto tieto skupiny vracajú a nie s veľkým úspechom, našťastie. Treba vedieť, že OSN program naozaj vydiera Afriku, nedá jej rozvojovú pomoc, ak neprijmú ich antikoncepčný program aj s nakupovaním chémie a tak ďalej a tak ďalej. Je zaujímavé, že práve Slovensko vtedy bolo proti káhirským záverom s arabskými štátmi, ak sa pamätáte, ale to tiež nechcem sem pliesť. Veta, ktorá tam je, v dôvodovej správe, že "reprodukčné zdravie prispieva k celkovému zdraviu populácie", to naozaj nazvem demagógiou, hlúposťou, pretože reprodukčným zdravím sa rozumie naozaj veľa vecí, nechcem to tu spomínať, ale prečítajte si to, a že by to prispievalo k celkovému zdraviu populácie, to naozaj vám seriózny gynekológ povie, že to nie je pravda. No, ďalej sa odvolávajú na Európsky parlament. Rezolúcia, neviem, či z roku 2002, odvtedy tých rezolúcií bolo veľa, tak, samozrejme, Európsky parlament nemá do toho čo hovoriť, pretože je to vec kompetencie národných štátov. A je tam taká veta z Európskeho parlamentu, že "interrupcie v strednej a východnej Európe sú základným prostriedkom na reguláciu pôrodnosti". Tak to, myslím, že je pre nás už úplná hovadina, pretože našťastie tie potraty u nás silno klesajú, tak stúpajú prostriedky day after, ale o tom tiež nechcem hovoriť, ale u nás naozaj neni už dneska metódou regulácia pôrodnosti potrat, tak ako to Európsky parlament v 2002 snáď mohol tvrdiť. No však z týchto dôvodov, ale tam by som vám mohol ešte aj viacej hovoriť, nevhodne sformulovaná dôvodová správa, lebo nie preto, zato, že to hovorí OSN alebo Európsky parlament, alebo Peking, alebo Káhira, nie preto by sme takéto opatrenia, mohli o nich diskutovať, ale pre niečo iné. A toto tam celkom neni napísané. Pamätám sa na nedávnu Estrela a Lunacek Report, kde sa hrubo porušila kompetencia národných štátov v týchto oblastiach a kde teda aj niektorí naši boli za to. Ja ešte záverom upozorňujem, že naozaj je tu ten film, kde sa navrhuje a rieši aspoň trocha tá problematika Rómov, tak neni to propagácia tohto pána poslanca Kuffu, ale jeho brata, film sa volá "Všetky moje deti", je to najsledovanejší film na Slovensku, má 22-tisíc divákov teraz, choďte naňho, je dobrý. Ukazuje, že aj Rómovia, ktorí majú 9-10 detí, sa môžu o nich starať a tak ďalej atď. a čo tým Rómom môže pomôcť. Je to zaujímavý film, profesne urobený a vďaka za to autorom, že ho urobili. Ďakujem vám pekne.